HBD มาดาม
โดย...ทีมข่าวการเงินโพสต์ทูเดย์
25 มี.ค. 2558

โดย...ทีมข่าวการเงินโพสต์ทูเดย์
วันเกิดขึ้นปีที่ 49 ของนายหญิงแห่งเมืองไทยประกันภัย มาดามแป้ง-นวลพรรณ ล่ำซำ คงจะเป็นปีพิเศษที่จดจำไปอีกนาน เพราะถือว่าช่วง 1-2 ปีที่ผ่านมา เป็นปีทองของมาดามจริงๆ เพราะจับอะไรเป็นสำเร็จไปหมด ตั้งแต่พาบอล(หญิง)ไทย ไปบอลโลก ควัก 100 ล้านบาท ซื้อสโมสรฟุตบอลการท่าเรือ ได้รับเกียรติแต่งตั้งเป็นกงสุลกิตติมศักดิ์แห่งลิทัวเนีย และนักธุรกิจหญิงดีเด่นแห่งเอเชีย
วันเกิดปีนี้ผู้ใต้บังคับบัญชาของมาดาม แอบซุ่มจัดงานวันเกิดเซอร์ไพรส์ให้ ผู้บริหารหญิงอายุ 50 ปีขึ้นไป ออกมาร้องเพลงประกอบจินตลีลาอย่างสวยงาม  ไฮไลต์อยู่ที่ทีมผู้บริหารชายระดับรองกรรมการผู้จัดการ นำโดย วาสิต ล่ำซำ อภิธร อมาตยกุล ชัยฤทธิ์ ทรงพลังธรรม ฯลฯ ที่จัดเต็มมาในชุดนักฟุตบอล สโมสรการท่าเรือ เมืองไทยประกันภัย เอฟซี พร้อมลูกฟุตบอล ทีแรกมาดามนึกว่าจะมาโชว์เดาะฟุตบอลซะอีก เพราะดูสังขารแต่ละท่านแล้วคงต้องมีรถพยาบาลมาจอดสแตนด์บาย
แต่พอทั้งหมดขึ้นเวที เสียงเพลงชักกระตุกจากภาพยนตร์ ไอฟาย..แต๊งกิ้ว เลิฟยู้ ดังขึ้นหนุ่ม(เหลือ)น้อยทั้งหลายก็สลัดแขนขา ยักย้ายส่ายสะโพกแบบตัวใครตัวมัน เรียกเสียงฮาจากพนักงาน และมาดามแป้ง ที่นั่งหัวเราะน้ำตาเล็ดไม่หยุด ไม่รู้ว่าเพราะขำก๊าก หรือตื้นตันใจกับเซอร์ไพรส์ที่น้องๆ จัดให้กันแน่